**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 24 – 1 – 2025**

 **ΑΜΑΡΟΥΣΙΟΥ Αρ. Πρ.: 34**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 210 8020697**

**Πληροφ.: Δ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//: www.syllogosekpaideutikonpeamarousisou.gr**

 **ΠΡΟΣ**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση:**

**ΥΠΑΙΘΑ, Περιφερειακή Δ/νση Πρωτοβάθμιας & Δευτεροβάθμιας Εκπ/σης Αττικής, Διεύθυνση Π. Ε. Β΄ Αθήνας, Δ. Ο. Ε., Συλλόγους Εκπ/κών Π. Ε. της χώρας**

**ΚΑΤΑΓΓΕΛΙΑ**

**των ενεργειών παρεμπόδισης – απαγόρευσης συνδικαλιστικής δράσης σε βάρος του Προέδρου του Δ. Σ. του Συλλόγου Εκπ/κών Π. Ε. Αμαρουσίου από την πλευρά του Διευθυντή του 4ου Δημ. Σχ. Αμαρουσίου**

 Σκηνές σκοτεινών περιόδων για το εργατικό κίνημα έζησε ο Πρόεδρος του Δ. Σ. του Συλλόγου Εκπ/κών Π. Ε. Αμαρουσίου συνάδελφος Δ. Πολυχρονιάδης όταν επιχείρησε να ασκήσει το συνταγματικά κατοχυρωμένο δικαίωμά του να ενημερώσει για κλαδικά ζητήματα τους συναδέλφους εκπαιδευτικούς του 4ου Δημοτικού Σχολείου Αμαρουσίου και παρεμποδίστηκε, του ζητήθηκε να αποχωρήσει από το σχολείο, από τον κο Διευθυντή του 4ου Δημοτικού Σχολείου Αμαρουσίου.

 **Οφείλουμε εδώ να ενημερώσουμε, κυρίως τους νεότερους συναδέλφους, ότι η παρεμπόδιση συνδικαλιστικής δράσης και η απαγόρευση ενημέρωσης από εκπροσώπους ενός εργατικού σωματείου στο χώρο δουλειάς αποτελούν παραβίαση των άρθρων 5, 11, 14 και 24 του Συντάγματος, του Ν. 1264/1982 και σειρά εγκυκλίων του Υπουργείου Παιδείας που ρητά αναφέρουν ότι η ενημέρωση των εκπαιδευτικών μπορεί να πραγματοποιηθεί και κατά τη διάρκεια του διαλείμματος.**

**Στη βάση αυτή το Δ. Σ. του Συλλόγου Εκπ/κών Π. Ε. Αμαρουσίου ΚΑΤΑΓΓΕΛΛΕΙ και ΚΑΤΑΔΙΚΑΖΕΙ με τον πιο απερίφραστο και κατηγορηματικό τρόπο τις ενέργειες της κου Διευθυντή του 4ου Δημοτικού Σχολείου Αμαρουσίου, ο οποίος προσπάθησε να παρεμποδίσει την ενημέρωση των συναδέλφων ζητώντας από τον Πρόεδρο του Δ. Σ. του Συλλόγου Εκπ/κών Π. Ε. Αμαρουσίου συνάδελφο Δ. Πολυχρονιάδη, κατά την επίσκεψή του στο ομώνυμο σχολείο στο δεύτερο διάλλειμα (11:30 έως 11:45) της Τετάρτης 22 – 1 – 2025, να αποχωρήσει επειδή τάχα εισήλθε στο σχολείο χωρίς την άδεια του Δ/ντή, κάτι που ποτέ στο παρελθόν δεν είχε συμβεί, αφού ποτέ δεν τέθηκε θέμα από την πλευρά του κου Δ/ντή να ζητηθεί τέτοιου είδους άδεια από εκπρόσωπο του συνδικαλιστικού οργάνου των εκπαιδευτικών. Φυσικά η αντίδραση αυτή του κου Δ/ντή ήταν αναμενόμενη, μόλις έμαθε ότι οι εκπαιδευτικοί του 4ου Δημ. Σχ. Αμαρουσίου ενημέρωναν τον Πρόεδρο του σωματείου τους για τις παράνομες ενέργειες και προτάσεις του Δ/ντή τους για την τήρηση ενυπόγραφου δελτίου ώρας αποχώρησης των εκπαιδευτικών από το σχολείο προκειμένου ο Δ/ντής να γνωρίζει πότε αποχωρούν οι εκπαιδευτικοί από το σχολείο, κάτι που ούτε καν προβλέπεται από την κείμενη νομοθεσία.**

Ο ίδιος Διευθυντής είχε καταγγελθεί και στο πρόσφατο παρελθόν από το σωματείο μας, διότι χωρίς να ενημερώσει καν το Σύλλογο των Διδασκόντων και χωρίς να επιδιώξει να έχει απόφαση από αυτόν πρότεινε αυθαίρετα, παράνομα και αναιτιολόγητα την μετατροπή του 4ου Δημ. Σχ. Αμαρουσίου σε πειραματικό με έγγραφη πρότασή του προς τον Δήμο Αμαρουσίου (δες σχετική έγγραφη ανακοίνωση – απόφαση του Δ. Σ. του Σ. Ε. Π. Ε. Αμαρουσίου, υπ’ αριθμ. πρ.: 11/10 – 12 – 2024).

**Προφανώς, ύστερα από την πρώτη καταγγελία (**υπ’ αριθμ. πρ.: 11/10 – 12 – 2024) **σε βάρος του από το σωματείο μας, ο κος Διευθυντής του 4ου Δημοτικού Σχολείου Αμαρουσίου με τις ενέργειές του αυτές θέλει να στείλει το μήνυμα ότι στο σχολείο που προΐσταται δεν έχει θέση ο συνδικαλισμός.**

 **ΤΟΥ ΑΠΑΝΤΑΜΕ ΟΤΙ ΔΕΝ ΘΑ ΤΟΥ ΠΕΡΑΣΕΙ ΟΠΩΣ ΔΕΝ ΤΟΥ ΠΕΡΑΣΕ ΚΑΙ Η ΚΑΘΟΛΑ ΠΑΡΑΝΟΜΗ ΚΑΙ ΑΥΘΑΙΡΕΤΗ ΠΡΟΤΑΣΗ ΤΟΥ ΓΙΑ ΜΕΤΑΤΡΟΠΗ ΤΟΥ 4ου ΔΗΜΟΤΙΚΟΥ ΣΧΟΛΕΙΟΥ ΑΜΑΡΟΥΣΙΟΥ ΣΕ ΠΕΙΡΑΜΑΤΙΚΟ ΧΩΡΙΣ ΤΗΝ ΑΠΟΦΑΣΗ ΤΟΥ ΣΥΛΛΟΓΟΥ ΤΩΝ ΔΙΔΑΣΚΟΝΤΩΝ ΤΟΥ ΣΧΟΛΕΙΟΥ ΤΟΥ, ΟΠΩΣ ΔΕΝ ΤΟΥ ΠΕΡΑΣΕ ΚΑΙ Η ΑΚΑΤΑΝΟΗΤΗ ΕΝΕΡΓΕΙΑ ΤΟΥ ΝΑ ΠΑΡΕΜΠΟΔΙΣΕΙ ΑΠΑΓΟΡΕΥΟΝΤΑΣ ΣΤΟΝ ΠΡΟΕΔΡΟ ΤΟΥ ΣΩΜΑΤΕΙΟΥ ΝΑ ΕΝΗΜΕΡΩΣΕΙ ΤΙΣ/ΤΟΥΣ ΣΥΝΑΔΕΛΦΟΥΣ ΤΟΥ ΣΧΟΛΕΙΟΥ ΠΟΥ ΠΡΟΪΣΤΑΤΑΙ ΖΗΤΩΝΤΑΣ ΑΠΟ ΤΟΝ ΠΡΟΕΔΡΟ ΤΟΥ ΣΩΜΑΤΕΙΟΥ ΝΑ ΑΠΟΧΩΡΗΣΕΙ ΔΙΟΤΙ ΑΛΛΙΩΣ ΘΑ ΚΑΛΟΥΣΕ ΤΗΝ ΑΣΤΥΝΟΜΙΑ ΠΑΡΑ ΤΟ ΓΕΓΟΝΟΣ ΟΤΙ Ο ΠΡΟΕΔΡΟΣ ΤΟΥ ΣΥΛΛΟΓΟΥ ΕΚΠΑΙΔΕΥΤΙΚΩΝ Π. Ε. ΑΜΑΡΟΥΣΙΟΥ ΚΑΛΕΣΕ ΤΟΝ ΔΙΕΥΘΥΝΤΗ ΝΑ ΚΑΛΕΣΕΙ ΤΗΝ ΑΣΤΥΝΟΜΙΑ ΑΝ ΘΕΩΡΕΙ ΟΤΙ ΠΑΡΑΝΟΜΩΣ ΕΙΣΗΛΘΕ ΣΤΟ ΣΧΟΛΕΙΟ ΠΡΟΚΕΙΜΕΝΟΥ ΝΑ ΕΝΗΜΕΡΩΣΕΙ ΤΙΣ/ΤΟΥΣ ΣΥΝΑΔΕΛΦΟΥΣ.**

 Καταγγέλλουμε  τέτοιες αυταρχικές και αντιδημοκρατικές συμπεριφορές και πρακτικές που πλήττουν το συνδικαλιστικό δικαίωμα και επιδιώκουν να χρησιμοποιήσουν τη διευθυντική εξουσία για να πλήξουν τα δικαιώματα και τις κατακτήσεις των εργαζόμενων εκπαιδευτικών!

**Σε μια μαύρη περίοδο όπου το Υπουργείο Παιδείας** έχει εξαπολύσει δριμύτατη επίθεση στους εκπαιδευτικούς και το δημόσιο σχολείο, που επιδιώκει να εγκαθιδρύσει καθεστώς τρομοκράτησης και αυταρχισμού, που στέλνει στα δικαστήρια τους αγώνες μας και που απειλεί με ραβασάκια, που αδιαφορεί για τις πραγματικές ανάγκες των μαθητ(ρι)ών μας, του δημόσιου σχολείου και της κοινωνίας, δεν επιτρέπουμε σε κανέναν να αμφισβητεί το δικαίωμά μας να συνδικαλιζόμαστε, να αντιστεκόμαστε και να αγωνιζόμαστε συλλογικά  ενάντια στις αντιλαϊκές, αντιεκπαιδευτικές πολιτικές.

**Υπενθυμίζουμε σε όλες/-ους** και σε κάποια από τα στελέχη της διοικητικής πυραμίδας που φαίνεται ότι θρονιάστηκαν ήδη στους αξιολογικούς τους θρόνους και τρέχουν με ταχύτητα φωτός να εφαρμόσουν  κάθε εγκύκλιο που καταφθάνει από το Υπουργείο «επειδή είναι νόμος», ότι η συνδικαλιστική ελευθερία, δράση και έκφραση ΕΙΝΑΙ ΝΟΜΟΣ και η παρεμπόδισή της είναι, εκτός από ηθικά απαράδεκτη και  αντισυναδελφική,  ΠΑΡΑΝΟΜΗ ενέργεια.

**Ο  νόμος για τις συνδικαλιστικές ελευθερίες δεν χαρίστηκε από καμμιά εξουσία** αλλά επιβλήθηκε στην εξουσία  με  πολύχρονους και δύσκολους αγώνες χιλιάδων ανώνυμων ανθρώπων αυτού του τόπου που ύψωσαν το ανάστημά τους σε κατοχικές, αντιδημοκρατικές και δικτατορικές κυβερνήσεις.

**Η επίκληση διαφόρων δικαιολογιών,** ώστε να μην γίνονται συνδικαλιστικές ενημερώσεις είναι φαιδρή δικαιολογία για την αμφισβήτηση της συνδικαλιστικής ελευθερίας σε ένα δημόσιο σχολείο που μπαινοβγαίνουν θεσμικοί παράγοντες (πρόεδροι σχολικών επιτροπών, συντονιστές εκπαίδευσης, ο κος Υπουργός και οι παρατρεχάμενοί του, σύλλογοι γονέων & κηδεμόνων) χωρίς να ακολουθείται ΚΑΝΕΝΑ πρωτόκολλο, ενώ οι μάχιμοι εκπαιδευτικοί, συνδικαλιστικοί εκπρόσωποι καλούνται να κάνουν ειδικές αιτήσεις.

Καλούμε όλες/-ους τις/τους συναδέλφισσες/-ους να υπερασπιστούν την ελευθερία στη συλλογική δράση και έκφραση, να πυκνώσουν τη συμμετοχή τους σε όλα τα συλλογικά όργανα των σωματείων, να κρατήσουν τα σχολεία ανοιχτά στη διακίνηση πολιτικών ιδεών, να καταδικάσουν και να απομονώσουν φαινόμενα παρεμπόδισης μελών των συλλόγων που ενημερώνουν και διακινούν τις συλλογικές τους αποφάσεις.

Δεν αποδεχόμαστε ότι η πολιτική μας σκέψη πρέπει να προέρχεται ΜΟΝΟ από τα κρατικοδίαιτα μεγαλοκάναλα, ότι οι τοίχοι των σχολείων μας  επιτρέπεται να καλύπτονται - με υπηρεσιακή διαταγή - ΜΟΝΟ από τις προπαγανδιστικές αφίσες των προγραμμάτων της Ε.Ε.

Κρατάμε τον πολιτικό διάλογο ζωντανό και ελεύθερο, αγωνιζόμαστε για το δημόσιο δωρεάν σχολείο για όλα τα παιδιά ενάντια στην **κατηγοριοποίηση, τον έλεγχο σχολείων, μαθητ(ρι)ών, εκπαιδευτικών, συνειδήσεων ΚΑΙ ΘΑ ΝΙΚΗΣΟΥΜΕ!**

Θα πρέπει να γνωρίζουν ότι κανείς και καμία δεν είναι μόνος του. Οι εκπαιδευτικοί θα συνεχίσουν να δίνουν τη μάχη τους ενάντια στις αντιλαϊκές εκπαιδευτικές πολιτικές και στην προσπάθεια ποινικοποίησης της συνδικαλιστικής δράσης.

**Καλούμε τη ΔΟΕ, την ΟΛΜΕ, την ΑΔΕΔΥ, τα πρωτοβάθμια σωματεία και τους συλλογικούς φορείς του κινήματος να εκδώσουν ανάλογα ψηφίσματα και να προστατεύσουν τα συνδικαλιστικά δικαιώματα.**

Θα υπερασπίσουμε κάθε εκπαιδευτικό, στηρίζοντας τους με όλα τα μέσα συνδικαλιστικά και πολιτικά.

**Καλούμε τον κο Διευθυντή του 4ου Δημοτικού Σχολείου Αμαρουσίου να συμμορφωθεί και να εφαρμόσει όσα προβλέπονται από τον νόμο, διότι σε άλλη περίπτωση και αν επαναληφθεί ανάλογο περιστατικό θα μας αναγκάσει να προβούμε σε καταγγελία στην αστυνομική Διεύθυνση της περιοχής, στον Περιφερειακό Διευθυντή Εκπαίδευσης Αττικής και στον  Διευθυντή Πρωτοβάθμιας Εκπαίδευσης  Β΄ Αθήνας ενημερώνοντας για την παράνομη στάση του ως Διευθυντή του σχολείου και θα προχωρήσουμε στη χρήση κάθε νόμιμου μέσου για να αποκατασταθεί η νομιμότητα και να τιμωρηθούν όσοι θεωρούν ότι ακόμη ζούμε σε άλλες, σκοτεινές εποχές.**

